

**Μαζική συμμετοχή στην τελική γιορτή του ΑΓΟ Λευκωσίας**

Με μεγάλη επιτυχία και μαζική συμμετοχή ολοκληρώθηκε η τελική γιορτή του ΑΓΟ Λευκωσίας στο «Στάδιο Τάσσος Παπαδόπουλος-Ελευθερία» το Σάββατο 20 Μαΐου 2023, στην παρουσία των μελών του ΔΣ ΚΟΑ Χρίστου Νεοφύτου και Σωτήρη Αδάμου που εκπροσώπησαν τον Κυπριακό Οργανισμό Αθλητισμού και τον Πρόεδρο Ανδρέα Μιχαηλίδη που είχε άλλη υποχρέωση του ΚΟΑ.

«Το ΑΓΟ επιτελεί πολύ σπουδαίο έργο και στον Οργανισμό είμαστε πραγματικά περήφανοι για το πρόγραμμα αυτό! Είστε στο τμήμα που θεωρούμε διαμάντι για τον Οργανισμό και θέλω να συγχαρώ την προϊσταμένη Έφη Μούζουρου και τους συνεργάτες της, αλλά και εσάς, τους γυμναστές μας, γιατί χωρίς εσάς δεν θα μπορούσε να πετύχει το πρόγραμμα. Το ΑΓΟ είναι ένα πολύ σημαντικό κομμάτι του Οργανισμού και θέλουμε να το διαφυλάξετε σαν να είναι δικό σας παιδί!», είπε στον χαιρετισμό του ο Χρίστος Νεοφύτου.

Από την πλευρά της η Έφη Μούζουρου στάθηκε στη σημασία του μαζικού αθλητισμού και στο έργο που επιτελεί το πρόγραμμα του Οργανισμού «Αθλητισμός Για Όλους». Στην εκδήλωση, τη δεύτερη κατά σειρά μετά από αυτή που έγινε στη Λεμεσό πριν από μία εβδομάδα, συμμετείχαν όλα τα Προγράμματα του ΑΓΟ Λευκωσίας.